Jeg logger ind på ForældreIntra, som jeg så ofte gør, for lige at se om der er noget nyt. En kort besked fra forældrerådet i min datters 3.klasse blinker i indbakken.

Da jeg åbner beskeden kan jeg læse, at alle forældre bedes indbetale 200 kr. til klassekassen, inden ugen er omme. Årsagen er, at klasselæreren ønsker at tage eleverne med på en tur til Skagen. Desværre har skolen ikke råd til at betale alle udgifterne til turen, så derfor kunne det være dejligt, hvis klassekassen kunne betale for bustransporten.

Jeg går på netbank, og begynder lidt modvilligt at overføre pengene, mens jeg holder gang i en indre monolog om, at det her jo faktisk er skjult brugerbetaling, og jeg mærker at mine værdier om fri og lige adgang til folkeskolen, er kraftigt udfordret.